Numsa bespreek aanbod met sy ledeArgieffoto (Foto: MEIBC, Facebook) Die National Union of Metalworkers of SA (Numsa) het Sondag gesê hy sal die jongste loonaanbod met sy lede in die metaalbedryf bespreek. Castro Ngobese, woordvoerder vir die vakbond, het gesê Numsa se leiers en lede van die nasionale onderhandelingspan het ŉ spesiale nasionale uitvoerende komiteevergadering (NUK) bygewoon. “Die spesiale NUK het ingestem om onderhandelinge, wat met die voortslepende staking verband hou, met die lede te bespreek.” Ngobese het gesê stakers sal Maandagoggend inligting van die NUK af ontvang. Meer as 200 000 lede van Numsa in die metaal- en ingenieursbedryf staak al sedert 1 Julie en eis ŉ salarisverhoging van 12%. Hulle eis ook ŉ behuisingsubsidie van R1 000 en die afskaffing van arbeidsmakelaars. Die vakbond het op 13 Julie aangekondig dat hy sy eis afwaarts na 10% aangepas het. Die departement van arbeid en die Kommissie vir Versoening, Bemiddeling en Arbitrasie (KVBA) het onderhandelings tussen die Federasie van Staal- en Ingenieursbedrywe van Suid-Afrika (Seifsa) en vakbonde fasiliteer nadat dit ŉ dooiepunt bereik het. Die nuwe ooreenkoms sluit ŉ drie jaar ooreenkoms met verhogings van tussen 8% en 10% in.